CELEX: 32017R0472
Language: sk
Date: 2017-03-15 00:00:00
Title: Vykonávacie nariadenie Komisie (EÚ) 2017/472 z 15. marca 2017, ktorým sa mení vykonávacie nariadenie (EÚ) 2016/2080, pokiaľ ide o lehoty na predkladanie ponúk

18.3.2017   
            
            
               SK
            
            
               Úradný vestník Európskej únie
            
            
               L 73/5
            
         VYKONÁVACIE NARIADENIE KOMISIE (EÚ) 2017/472
   z 15. marca 2017,
   ktorým sa mení vykonávacie nariadenie (EÚ) 2016/2080, pokiaľ ide o lehoty na predkladanie ponúk
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (2), a najmä na jeho článok 28,
   keďže:
   
               (1)
            
            
               Vykonávacím nariadením Komisie (EÚ) 2016/2080 (3) sa začal predaj sušeného odstredeného mlieka postupom verejného obstarávania. Stanovujú sa ním dve čiastkové výzvy na predkladanie ponúk mesačne, s výnimkou augusta a decembra.
            
         
               (2)
            
            
               Skúsenosti získané z doteraz uskutočnených čiastkových výziev na predkladanie ponúk ukazujú len obmedzený záujem o ponuky za súčasných trhových podmienok. Je preto vhodné, aby sa počet lehôt, počas ktorých možno predkladať ponuky, znížil na jednu mesačne. Na základe analýzy nákladov a prínosov už nie je opodstatnené poskytovať takúto lehotu v auguste.
            
         
               (3)
            
            
               Vykonávacie nariadenie (EÚ) 2016/2080 by sa preto malo zodpovedajúcim spôsobom zmeniť.
            
         
               (4)
            
            
               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Článok 2 ods. 2 vykonávacieho nariadenia (EÚ) 2016/2080 sa nahrádza takto:
   
      „2.   Lehoty, počas ktorých sa môžu predkladať ponuky v rámci každej ďalšej čiastkovej výzvy na predkladanie ponúk, sa začínajú prvým pracovným dňom po skončení predchádzajúcej lehoty. Končia sa o 11.00 hod. bruselského času v tretí utorok príslušného mesiaca. Lehota, ktorá sa začína v júli, sa však končí o 11.00 hod. bruselského času v tretí septembrový utorok a v auguste sa nijaká lehota nezačína. V decembri sa lehota končí o 11.00 hod. bruselského času v druhý utorok. Ak je utorok štátnym sviatkom, lehota je 11.00 hod. bruselského času predchádzajúceho pracovného dňa.“
   
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. marca 2017
      
         
            Za Komisiu
         
         
            v mene predsedu
         
         Phil HOGAN
         
            člen Komisie
         
      
   
   
      (1)  Ú. v. EÚ L 347, 20.12.2013, s. 671.
   
      (2)  Ú. v. EÚ L 206, 30.7.2016, s. 71.
   
      (3)  Vykonávacie nariadenie Komisie (EÚ) 2016/2080 z 25. novembra 2016, ktorým sa začína predaj sušeného odstredeného mlieka postupom verejného obstarávania (Ú. v. EÚ L 321, 29.11.2016, s. 45).